SET บ่ายแกว่งแคบ โบรกฯ ชู PLANB เป้า 6.80 บ. ปัจจัยหนุนเพียบ
SET บ่ายแกว่งแคบ พร้อมให้แนวรับ 1,520 จุด ส่วนแนวต้าน 1,527 จุด โบรกฯ แนะ "ซื้อ" PLANB ชูเป้า 6.80 บ. ปัจจัยหนุนเพียบ
19 ธ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (19 ธ.ค.) แกว่งแคบรับอานิสงส์ราคาน้ำมันรีบาวด์ส่งผลให้มีแรงซื้อหุ้นในกลุ่มน้ำมันหลังโอเปกส่งสัญญาณลดกำลังการผลิต และตลาดฯยังได้แรงหนุนจาก LTF-RMF ด้านตลาดภูมิภาคเช้านี้ส่วนใหญ่อยู่ในแดนลบกังวลความขัดแย้งหลังจีนยึดโดรนสำรวจของสหรัฐฯ บ่ายนี้คาดตลาดฯยังแกว่งแคบ ให้แนวรับ 1,520 แนวต้าน 1,527 จุด
 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้แกว่งตัวแคบ ๆ แต่ยังได้อานิสงส์ราคาน้ำมันรีบาวด์ทำให้มีแรงซื้อหุ้นในกลุ่มน้ำมัน หลังจากโอเปกได้ส่งสัญญาณให้สมาชิกลดกำลังการผลิต และตลาดฯยังได้แรงหนุนจากเม็ดเงินของกองทุน LTF-RMF
ด้านตลาดหุ้นอื่นในภูมิภาคเอเชียเช้านี้ส่วนใหญ่จะติดลบ อาจเป็นผลจากความกังวลที่อาจจะเกิดความขัดแย้งหลังจีนยึดโดรน UUV สำรวจน่านน้ำทะเลจีนไต้ของสหรัฐ อย่างไรก็ดี ข่าวล่าสุดหลังการหารือจีนตัดสินใจจะคืนโดรน UUV ให้กับสหรัฐฯ แล้ว
แนวโน้มการลงทุนในช่วงบ่ายนี้ ตลาดฯคงยังแกว่งแคบ พร้อมให้แนวรับ 1,520 จุด ส่วนแนวต้าน 1,527 จุด    
 
บล.ธนชาตระบุในบทวิเคราะห์ (19 ธ.ค.) ว่า SET ภาคเช้าเคลื่อนไหวแคบตลอดช่วงเช้าที่ผ่านมา และคาดว่าจะเคลื่อนไหวในกรอบ 1,516-1,530 จุด ในช่วง 2 สัปดาห์สุดท้ายของปีนี้ โดยมองการอ่อนค่าของเงินบาทและการเพิ่มขึ้นของ Bond Yield จะกดดันกระแสเงินทุนไหลออก แต่แรงซื้อของ LTF จะเป็นปัจจัยหนุนทำให้ downside risk ของ SET จำกัดในช่วงนี้
ในขณะเดียวกัน แนะนำ “ซื้อ” PLANB ด้วยเป้าหมายพื้นฐาน 6.80 บาท จาก 1) อุตาหกรรมสือนอกบ้านมีการเติบโต 9% ต่อปีตั้งแต่ปี 2011 ดีกว่าอุตสาหกรรมสื่อโดยรวมที่เติบโตเพียง 2% ต่อปีเท่านั้น ซึ่ง PLANB ถือว่าเป็นผู้นำในกลุ่มสื่อโฆษณานอกบ้าน 2) การหารายได้แหล่งใหม่จากสื่อการตลาดด้านกีฬา โดยชนะประมูลการเป็นตัวแทนบริหารสิทธิประโยชน์ของสมาคมกีฬาฟุตบอลฯ และบริษัทพรีเมียร์ลีก (ไทยแลนด์จำกัด) ปี 2017-20 ซึ่งล่าสุดสามารถหารายได้ ได้แล้ว 510 ล้านบาทในปี 2017 ซึ่งเป็นธุรกิจที่มีอัตรากำไรสูง และเป็นผลักดันอัตรากำไร (Gross profit) สูงขึ้นเป็น 37.1-39.1% ในปี 2017-18 จากปี 2016 ที่ 32% 3) กำไร 4Q16 ที่อ่อนตัวลงเนื่องจากเป็นช่วงเวลาไว้ทุกข์ ไม่ได้ทำให้พื้นฐานเปลี่ยน มองกำไรจะกลับมาขยายตัวแกร่ง 62% ในปีหน้า ขณะที่ 4) ถ้าพิจารณาในทางเทคนิค ราคาหุ้นยืนเหนือเส้นค่าเฉลี่ย 3 ที่ 5.55 บาท คาดปรับสูงขึ้นทดสอบ downtrend line ที่ 6.00 หรือถัดไปที่ 6.40 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
AOT มูลค่าการซื้อขาย   890.74 ล้านบาท ปิดที่ 395.00 บาท ลดลง  1.00 บาท         
KBANK มูลค่าการซื้อขาย   610.98 ล้านบาท ปิดที่ 170.50 บาท เพิ่มขึ้น 0.50 บาท
JAS มูลค่าการซื้อขาย   512.09 ล้านบาท ปิดที่   8.55 บาท ลดลง  0.05 บาท
CPALL มูลค่าการซื้อขาย   472.19 ล้านบาท ปิดที่  62.00 บาท เพิ่มขึ้น 0.25 บาท
BEAUTY มูลค่าการซื้อขาย   458.35 ล้านบาท ปิดที่  12.30 บาท เพิ่มขึ้น 0.40 บาท